**IZVJEŠĆE O RADU LITARARNO-NOVINARSKE DRUŽINE**

**U ŠK. GOD. 2013./2014.**

Školske godine 2013./2014. literarno-novinarska družina brojila je šesnaest članova. Glavni zadatak naše družine je izrada školskog lista; osim toga (čemu smo, naravno, posvetili najveći broj sati) bavili smo se još koječime. U rujnu smo, u korelaciji s tadašnjom knjižničarskom Antonijom Šikulec, obilježili Međunarodni dan pisanja pisama, čitali smo poeziju Frana Galovića i pisali po uzoru na nj tako da smo ove godine sudjelovali u pjesničkoj matineji *Fran Galović* u Koprivnici.

 U listopadu su uslijedile pripreme za tradicionalni Dan kruha, koji smo ove školske godine, osim uobičajene recitacije, željeli obilježiti nošenjem jesenskih vjenčića koje smo sami izradili.

 Krajem studenog uključili smo se u Kampanju za čitanje naglas u okviru Mjeseca hrvatske knjige pa smo naglas čitali *Priče iz Vukovara* Siniše Glavaševića.

 Učenice šestog razreda Josipa Goll, Gabrijela Dautanec i Valentina Vujčić napisale su tekst božićnog igrokaza koji smo uvježbavale i izvele za božićnu priredbu.

U međuvremenu smo intenzivno radili na 13. broju školskog lista. Ovaj smo put išli intervjuirati tada već bivšu knjižničarku A. Šikulec na njezinom novom radnom mjestu u Gradskoj knjižnici Đurđevac. To je učenicima ujedno bila prilika da se upoznaju s radom obližnje gradske knjižnice. Učenice je posebno veselila terenska nastava u trgovinu *Mana* u Đurđevac gdje smo snimili članak o modi za školski list.

U siječnju su učenice sedmog razreda Tea Dautanec, Ena Rončević i Paulina Bregovec uvježbavale igrokaz *Nikad se ne zna* I. Ernoićas kojim su članovi literarno-novinarske družine prvi put na taj način nastupili na LiDraNu. Spomenuti igrokaz učenice su uspješno izvele i uz Dan škole početkom lipnja.

Sredinom veljače cijelu smo školu obradovali organiziranjem već tradicionalne ljubavne pošte uz Valentinovo. U međuvremenu smo dovršili školski list i promovirali ga početkom ožujka u školskoj knjižnici.

Učenice Anita Aurer i Ozana Špoljar su izradile svoje prve slikovnice i tako se uključile u natječaj *Moja prva knjiga* u organizaciji CNS- a iz Karlovca. U ožujku smo uredili pano uz Dan hrvatkog jezika te sudjelovali na susretu literarnih družina *Preradovićev rođendan* u Grabrovnici. Svoje literarne ostvaraje predstavile su Lara Živko, Ozana Špoljar, Martin Golub i Robert Rabađija. Taj dan spomenuti učenici imali su priliku upoznati i razgovarati s poznatom lokalnom književnicom Božicom Jelušić. Zadnji dan ožujka učenici literarno-novinarske družine išli su u Gradsku knjižnicu Đurđevac na susret s poznatim književnikom Mirom Gavranom. Književnik je oduševio naše učenike koji su onda počeli čitati njegova djela za izbornu lektiru.

Da znanje u poznavanju sarih hrvatskih pisama ne bude zaboravljeno, u travnju smo imali korelaciju s vjeronaučnom skupinom kada smo transliterirali korizmenu pjesmu *Stala plačuć tužna mati* s latinice na uglatu glagoljicu.

U svibnju smo se spremali za Dan škole. Nažalost, zbog bolesti učenika Antonele Lončar i Filipa Markova nije mogla biti izvedena dramska igra *Kumica v dučanu*, koju su spomenuti učenici napisali i u kojoj glume.

Svi učenici su na neki način sudjelovali u radu družine. Kao voditeljica, nastojim učenike ohrabrivati i pokazivati im raznolike sadržaje, ali ih ne prisiljavam da se uključe u aktivnosti u kojima nisu osobito uspješni. Učenici mogu izabrati hoće li se istaknuti pisanjem poezije/priča/igrokaza ili će radije glumiti, ili će se baviti novinarstvom, tj. pisanjem i uređenjem školskog lista. Pohvaljujem sve, pogotovo one učenike koji inače nisu članovi naše družine, ali se rado uključe u neke aktivnosti. To su Robert Rabađija, Marta Mikacinić, Martin Golub i Filip Markov.

Za realizaciju nekih aktivnosti bio nam je potreban prijevoz pa ovom prilikom zahvljaljem svim roditeljiima na pomoći.

Kristina Domović, prof.